KOMISJONI RAKENDUSMÄÄRUS (EL) 2022/751,

16. mai 2022,

mis käsitleb toimeaine kloropikriini heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,

ning arvestades järgmist:

(1) European Chloropicrin Group (ECG) esitas 21. detsembril 2014 Ühendkuningriigile (edaspidi „referentliikmesriik“) määruse (EÜ) nr 1107/2009 artikli 7 lõike 1 kohase taotluse toimeaine kloropikriini heakskiitmiseks.

(2) Vastavalt määruse (EÜ) nr 1107/2009 artikli 9 lõikele 3 teatas referentliikmesriik 18. juunil 2014 taotlejale, teistele liikmesriikidele, komisjonile ja Euroopa Toiduohutusametile (edaspidi „toiduohutusamet“), et taotlus on vastuvõetav.

(3) Nimetatud toimeaine mõju inimeste ja loomade tervisele ja keskkonnale on taotleja kavandatud kasutusala puhul hinnatud kooskõlas määruse (EÜ) nr 1107/2009 artikli 11 lõigetega 2 ja 3. Referentliikmesriik esitas esialgse hindamisaruande komisjonile ja toiduohutusametile 12. detsembril 2017.

(4) Vastavalt asjaomase määruse artikli 12 lõikele 1 edastas toiduohutusamet referentliikmesriigilt saadud esialgse hindamisaruande taotlejale ja teistele liikmesriikidele ning korraldas selle kohta avaliku konsultatsiooni.

(5) Kooskõlas määruse (EÜ) nr 1107/2009 artikli 12 lõikega 3 nõudis toiduohutusamet, et taotleja esitaks liikmesriikidele, komisjonile ja toiduohutusametile täiendavat teavet.

(6) Pärast seda, kui Ühendkuningriik oli Euroopa Liidu lepingu artikli 50 kohaselt teatanud oma kavatsusest liidust välja astuda, võttis Itaalia vastastikuse hindamise käigus nimetatud toimeaine puhul referentliikmesriigi ülesanded 2019. aasta juunis üle.

(7) Referentliikmesriik hindas täiendavat teavet ja esitas toiduohutusametile oma hinnangu ajakohastatud esialgse hindamisaruandena.

(8) Liikmesriigid ja toiduohutusamet on esialgse hindamisaruande läbi vaadanud. Toiduohutusamet esitas komisjonile oma järeldused (2) toimeaine kloropikriini riskihindamise kohta 30. jaanuaril 2020.

(9) Toiduohutusamet märkis oma järelduses, et kättesaadava teabe põhjal ei saanud ta lõpule viia riskihindamist tarbijate, käitajate, töötajate, kõrvaliste isikute ja elanike osas ning tegi kindlaks võimalikud probleemid seoses põhjavee, mulla makro- ja mikroorganismide ning mullas elavate sihtrühma mittekuuluvate lülijalgsetega.

(10) Lisaks ei olnud võimalik lõpule viia veeorganismidele, mesilastele, lehtedel elavatele sihtrühma mittekuuluvate lülijalgsetele, vihmaussidele ja sihtrühma mittekuuluvatele maismaataimedele avalduva ohu hindamist.

(11) Komisjon palus, et taotleja esitaks oma märkused toiduohutusameti järelduste kohta ning määruse (EÜ) nr 1107/2009 artikli 13 lõike 1 kohaselt esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(12) Komisjon esitas läbivaatamisaruande ja käesoleva määruse eelnõu toimeaine kloropikriini heakskiitmata jätmise kohta alalisele taime-, looma-, toidu- ja söödakomiteele 22. oktoobril 2021. Komisjon täheldas, et toiduohutusameti tuvastatud probleeme ei olnud võimalik kõrvaldada ning seetõttu ei olnud võimalik järeldada, et heakskiitmise kriteeriumid on täidetud.

(13) Taotleja võttis 18. jaanuari 2022. aasta kirjaga kloropikriini heakskiitmise taotluse tagasi. Seetõttu ei tohiks kloropikriini heaks kiita.

(14) Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust kloropikriini heakskiitmiseks.

(15) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Toimeaine heakskiitmata jätmine Toimeainet kloropikriini ei kiideta heaks.

Artikkel 2 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. mai 2022 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) EFSA Journal 2020;18(3):6028, „Conclusion on the peer review of the pesticide risk assessment of the active substance chloropicrin“ („Järeldused toimeaine kloropikriini pestitsiidina kasutamise riskihindamist käsitleva vastastikuse eksperdiarvamuse kohta“), doi:10.2903/j.efsa.2020.6028.